BODOLAND रादाब, ग’साइगाव,November 7: क’क्राझार जिल्लानि ग’साइगाव महखुमानि सिंयाव थानाय पाताखाता गामिनि बिथां तरुन फुकन ब्रह्मनि आंगो फिसाला दैमालु ब्रह्म आ इं 1982 माइथायनि दिसेमबर दाननि 31 खालार खालि जोनोम मोनदोंमोन। बिथांमोना जोनोम मोननानै सोलोंथाय लानाय समनि उननिफ्रायनो समाजनि आरो हारिनि थाखाय गोथौ सानननायनि गेजेरजों समाज जौगानायनि गोबां हाबा मावबोदोंमोन आरो बेल’ नंआ बिथांआ समाज सिबिनायजों लोगोसे कसुगाव पाब्लिक गोजौ फरायसालि गायसननाय समनिफ्राय सासे फोरोंगिरि महरै गोबां बिहोमा होबोदोंमोन। बेबायदि समाजनि हारिनि हाबा मावबोनानै गोब्राब बेरामजों नारसिनजानानै थांनाय इं 2020  फेब्रुवारि दाननि  17 खालार खालि रुंंसारि जानो गोनां जायो। बिथांनि बेबायदि हारिजों लोगोसे समाजनि जौगानायनि गोबां हाबा मावबोनायनि थाखाय पाताखाता गामिनि रायजो राजाफोरा बिथांखौ गोसोखांनानै दिनै बिथांनि जोनोम जायगा पाताखातायावनो बिथांनि मुङै गोसोखां खाम्फा बेखेवो। बे गोसोखां खामफाखौ बिथां रुंसारि दैमालु ब्रह्मनि बिफायानो बाहागो लानानै बेखेवनानै होयो आरो बे हाबाफारियाव रुंसारि दैमालु ब्रह्मनि बिमा बिफाजों लोगोसे बिथांनि लोगोफोर आरो बिथांनि गामिनि गोबां रायजो राजाफोरा बाहागो लानानै गोसोखां खामफायाव बिबार बावो आरो बिथांनि जिउमानि गोजोन थाखाय आरज गाबबैफायो।